Man vas wat na bewering familie wou laat opblaas | Netwerk24
Deur Hanti Otto 01 Augustus 2019 20:43
'n Man wat glo sy familie met 'n selfgemaakte bom wou uitwis, is die afgelope week gearresteer nadat 'n reuse-hoeveelheid plofstof in sy besit gevind is.
Die plofstof en toebehore waarop die polisie beslag gelê het. Foto: Verskaf
Tau Lekoa (58) het luidens 'n verklaring van die Valke, na bewering 'n bom gebou en dit aan iemand gegee om teen betaling van R10 000 sy familie om die lewe te bring.
Lekoa het Woensdag in die landdroshof op Orkney verskyn op aanklagte van sameswering om moord te pleeg en die onwettige besit van plofstof.
"Die Valke se eenheid vir georganiseerde misdaad en die stabiliseringseenheid het inligting ontvang dat die verdagte in besit van 'n groot hoeveelheid plofstof is. Hy wou na bewering sy familie bombardeer.
"Die inligting het die polisie na 'n leë plakkershut in Kanana (buite Orkney) gelei, waar die verdagte gel-plofstof, skokbuis-ontstekers, skokbuis-monteerpunte en nitrokoorde, alles na raming R1 miljoen werd, versteek het," lui die verklaring.
Tau is in aanhouding. Hy sal weer op 8 Augustus in die hof verskyn wanneer hy na verwagting aansoek om borgtog sal doen.